text: Signatura de l'acció concertada entre el Consell i ACAF per la producció de continguts de Ràdio Illa | Noudiari.es
  Signatura de l'acció concertada entre el Consell i ACAF per la producció de continguts de Ràdio Illa
  @Noudiari/ El Consell de Formentera ha formalitzat l'acció concertada entre la institució i l'associació cultural audiovisual de Formentera (ACAF) per a la producció de continguts de l'emissora pública insular Ràdio Illa. El president del Consell de Formentera, Jaume Ferrer, i el representant d'ACAF, Carmelo Convalia, han rubricat l'acord amb el qual el Consell Insular de Formentera es compromet a aportar a ACAF, durant l'any 2017, la quantitat màxima de 50.000 euros.
  Signatura de l'acció concertada entre el Consell i ACAF per la producció de continguts de Ràdio Illa.
  Amb la signatura ACAF es compromet a executar l'acció concertada que tindrà com a objectius: promoure la comunicació i la informació a tots els nivells en l'àmbit local, contribuir a l'esbargiment comunitari, contribuir a l'estímul de la vida sociocultural de l'illa de Formentera, garantint la participació dels grups socials i polítics més representatius de l'illa i també de les entitats sense ànim de lucre d'aquesta, esser un mitjà d'expressió i creativitat, fomentar la participació, promoure les expressions culturals de l'Illa de Formentera i especialment les que es produeixen en llengua catalana, difondre les expressions culturals, social, d'oci i esportives que es generin a l'illa de Formentera, col·laborar en campanyes de divulgació pedagògica o d'altre tipus que siguin d'interès per a la població de Formentera.
  Per part seva, el Consell Insular de Formentera disposa de les instal·lacions necessàries per a la prestació del servei públic de comunicació audiovisual a l'edifici del Casal de Joves Centre Social "Es Molí".